Simon Emil Ammitzbøll (RV), 2007-05-11:
Der kom et forslag fra en lang række organisationer, som beskæftiger sig med de vilkår, der gælder for børn og unge, om at styrke børn og unges retsstilling i Danmark.
Disse organisationer er Amnesty International, Børns Vilkår, Børnerådet, DSI, Dansk Ungdoms Fællesråd, DUI-LEG og VIRKE, Red Barnet, Red Barnet Ungdom m.fl. Af det papir, som de overgav til Retsudvalget, fremgår det, at de gerne vil have børnekonventionens artikel 12 implementeret på en lang række måder i forhold til, hvordan det gælder i dag: Børnekonventionens artikel 12 statuerer barnets ret til medbestemmelse og til at blive hørt i sager, der vedrører barnet.
Det er vi så kommet med seks konkrete forslag til i det her beslutningsforslag – på baggrund af det papir, som organisationerne kom med.
Først er der de tre punkter, der handler om, dels at det i lovgivningen såvel som i praksis skal være en hovedregel, at børn skal høres i alle sager, der vedrører dem, kun begrænset af et modenhedskriterium, og det synes jeg er vigtigt at få med, når man har lyttet til debatten i dag; dels som det andet punkt, at børn og unge skal have let adgang til at klage over afgørelser, der vedrører dem; dels som det tredje punkt, at der skal opbygges et landsdækkende netværk af professionelle rådgivere, som skal hjælpe børn lokalt med at konkretisere, om der er grundlag for at klage, og hjælpe barnet videre, hvis der skal klages.
Hvad angår punkt 2 og punkt 3, synes jeg netop, at de hænger rigtig godt sammen med, at der ikke alene skal være effektive klageprocedurer, men at de også skal være børnevenlige.
Det er ikke nok, at der er mulighed for at få en rådgivning i forhold til en konkret klage, hvis ikke der er tale om målrettet rådgivningshjælp, som tager sig af, at der er tale om børn, der skal klage.
Den anden halvdel af forslaget, punkt 4-6, handler om, at børnekonventionen skal inkorporeres i dansk lovgivning, at alle relevante love skal gennemgås og om nødvendigt tilrettes, hvis de ikke er i overensstemmelse med børnekonventionens bogstav og ånd, og endelig en opfordring til statsministeren om at træffe en klar beslutning om, hvilken minister der har det overordnede ansvar for børnepolitikken her i Danmark.
Vi synes, det er bedst, at der ikke er nogen tvivl, og at man altid får sørget for at gennemgå lovene, inden de fremsættes, sådan at man også er sikker på, at både bogstav og ånd i forslaget netop er i overensstemmelse med børnekonventionens bogstav og ånd.
Vi synes også, at det ville være en rigtig god idé, at man, ligesom man havde tidligere under, hvad skal vi kalde dem, Nyrup-Jelved-regeringerne, har en minister, som man er sikker på har ansvaret for børnepolitikken i Danmark.
Det er meget sjældent, at der i praksis klages til Ombudsmanden af børn, men mange af Ombudsmandens sager vedrører eller berører børns forhold.
Derfor har forslagsstillerne forestillet sig, at Folketinget træffer en beslutning om at opfordre Folketingets Ombudsmand til at prioritere sager om børns retsstilling og dermed også give dette område en øget bevågenhed, på samme måde som man tidligere har gjort det med henblik på at prioritere sager på handicapområdet.
Med disse ord skal jeg endnu en gang gentage, at Det Radikale Venstre støtter forslaget.